Verdagte tydens tweede plaasaanval doodgeskietHerman Botha. Foto: www.nualcadebonsmaras.co.za ŉ Verdagte wat in hegtenis geneem is in verband met ŉ plaasaanval in Augustus 2017 waartydens ŉ boer van die Groblersdal-gebied in Limpopo dood is, is vroeër vandeesmaand tydens ŉ tweede plaasaanval in dieselfde omgewing doodgeskiet. Thomas Baloyi (24) is dood toe hy op 6 Februarie vanjaar op ŉ plaas in Kalkfontein buite Groblersdal geskiet is. Maroela Media het vroeër berig Wilma Liebenberg was alleen tuis toe die honde by haar in die slaapkamer omstreeks 23:30 begin blaf het. Liebenberg het opgestaan om ondersoek in te stel en gesien die ganglig op die boonste verdieping van die huis brand. Sy het daarna twee skote met ŉ rewolwer by die kamervenster uitgeskiet. Volgens haar man, Kobus Liebenberg, het sy gehoor hoe iemand by die trappe afgestap kom en iemand het aan die kamerdeur begin ruk. Liebenberg het toe deur die deur geskiet. Die aanvallers, vermoedelik vier, het uit die huis gehardloop en hul gewonde makker uit die huis en oor die muur gehelp voordat hulle hom daar gelaat het. Omdat daar nie sein op die plaas is nie, het Liebenberg gewag totdat dit lig word voordat sy uit die huis gegaan en die polisie ontbied het. Kobus het vroeër aan Maroela Media gesê die polisie se honde-eenheid het omstreeks 12:00 by die toneel opgedaag en die aanvaller lewend in die veld aangetref. Hy is in die bors gewond, net onder die skouer. Die aanvaller is later op die plaas oorlede. Lt.kol. Moatshe Ngoepe, woordvoerder van die polisie, het intussen aan Maroela Media bevestig dat dié aanvaller Thomas Baloyi is. Baloyi is verlede jaar saam met drie ander verdagtes in hegtenis geneem in verband met die moord op Herman Botha (64). Maroela Media het destyds berig Botha en sy seun is op 6 Augustus 2017 deur ŉ groep aanvallers oorval toe hulle deur die loop van die oggend by die huis aangekom het. Botha se vrou, skoondogter en haar kinders het glo kort daarna ook by die huis aangekom en is ook deur die aanvallers oorval en vasgebind. Die aanvallers het ŉ aantal vuurwapens en ŉ Toyota Etios geroof voordat hulle op die vlug geslaan het. Kobus Hildebrandt, ondervoorsitter van die landelike veiligheidsgroep in Groblersdal, het destyds aan Maroela Media gesê ŉ ambulans is ontbied om mediese hulp aan Botha te verleen en is hy na ŉ rugbyveld geneem vanwaar ŉ noodhelikopter hom na ŉ hospitaal sou neem. Hy het egter gesterf voordat hy na die hospitaal geneem kon word. Daar word vermoed dat hy ŉ hartaanval gehad het. Ngoepe het bevestig Baloyi, Tobias Moyo (44), Fanie Makwaka (25) en Chris Langa (31) is later in verband met die aanval in hegtenis geneem. Hulle het op 29 November 2017 in die Groblersdal-landdroshof verskyn waar hulle op borgtog van R1 000 elk vrygelaat is. Moyo, Makwaka en Langa sal weer op 9 April in die hof verskyn.